Rusland vier 30 jaar se vriendskap met SA | Maroela Media
Rusland vier 30 jaar se vriendskap met SA
Suid-Afrika se pres. Cyril Ramaphosa en Russiese pres. Wladimir Poetin tydens 'n beraad in 2019. (Argieffoto: Sergei Chirkov/AFP)
Die Russiese ambassade in Suid-Afrika het Maandag in 'n skrywe 30 jaar van diplomatieke betrekkinge tussen die twee lande gevier.
"Rusland en Suid-Afrika vier vanjaar 'n belangrike herdenking. Op 28 Februarie 1992 het ons twee lande diplomatieke betrekkinge gevestig. Ons wens ons Suid-Afrikaanse vriende geluk met dié geleentheid. Vir 30 jaar lank loop ons twee lande al saam op die pad van gemeenskaplike begrip, respek en vriendskap," lui 'n verklaring wat op die ambassade se webwerf gepubliseer is.
"Vriendskaplike bande tussen ons twee lande dateer tradisioneel terug tot die tye van 'n struggle teen die apartheidsregering. Die vertroue en menseverhoudinge wat ons in daardie stadium gevorm het, het oor die jare heen net al hoe sterker geword. Ons kan vol vertroue sê: Dit is die basis van ons betrekkinge – ons mense het nog nooit apaties gestaan jeens die noodlot van mekaar nie."
Die ambassade sê talle prominente ANC-lede, "ringkoppe van die revolusie", soos Josiah Gumede, Moses Kotane en John Beaver Marks het in die 1920's – 1930's die Sowjetunie besoek. "Hierdie interaksie tussen ons mense het voortgegaan tot in die 1960's en die 1980's toe die USSR bystand verleen het aan vryheidsbewegings wat teen apartheid baklei het – eerste en hoofsaaklik aan die Suid-Afrikaanse Kommunisteparty en die ANC. Die Sowjetunie het humanitêre, finansiële en organisatoriese ondersteuning verleen, asook opleiding vir militêre en siviele spesialiste onder die swart bevolking van Suid-Afrika. Intussen het Sowjet-diplomate onverpoosd gewerk om die internasionale gemeenskap se aandag te vestig op die anti-menslike aard van die regime van rasse-segregasie. Dit is ten volle ondersteun deur die algemene burgers van die Sowjetunie, wat self die gruwels van die Nazi's se boosaardige rasseteorieë beleef het."
Volgens die verklaring voel Rusland geëerd met die feit "dat Suid-Afrikaners die nagedagtenis gekoester het van dié Sowjet-burgers wat hul lewens verloor het in die vryheidstryd in Suid-Afrika".
Die verklaring verwys spesifiek na die Russiese gedeelte op die Muur van Name by Vryheidspark in Pretoria waarop die name van 67 weermagspesialiste van die Sowjetunie pryk. Dié muur is op 13 Desember 2018 onthul.
Die verklaring verwys ook na bilaterale betrekkinge tussen die twee lande, spesifiek 'n vriendskapsooreenkoms en vennootskap uit 2006 en 'n ooreenkoms wat in 2013 aangegaan is; samewerking op politieke vlak; en handel- en ekonomiese samewerking wat al hoe sterker word. "Heelwat groot Russiese maatskappye, soos Renova, Kaspersky, Severstal en Transmashholding is bedrywig in Suid-Afrika. Net so is Naspers, SABMiller en Mondi ook aktief in Rusland. Volgens Russiese statistieke is die algehele omset ná drie kwartale van 2021 ongeveer US$1,04 miljard. Die handelsvennootskappe tussen ons twee lande toon 'n positiewe dinamika en op dié gebied is daar nog groot geleenthede wat ons kan ondersoek."
Die verklaring verwys ook na Rusland en Suid-Afrika se suksesvolle samewerking in die internasionale arena binne die raamwerk van verskeie internasionale forums soos die Verenigde Nasies, G20 en Brics, toe Suid-Afrika in 2010 by dié vereniging aangesluit het. "Ons twee lande, en die ander Brics-vennote, het mettertyd voordelige samewerking ontwikkel in politiek en sekuriteit, ekonomie en finansies, en op die humanitêre gebied.
"Samewerking binne Brics is vir Rusland baie belangrik, omdat dit vandag een van die voorste verenigings is wat 'n meer regverdige wêreldorde voorstaan gebaseer op die beginsels van nakoming aan internasionale reg, nie-inmenging in huishoudelike sake, gemeenskaplike respek en begrip. Ons beskou Suid-Afrika as die Afrika-vasteland se stem in Brics – 'n platform wat drie vastelande saambind, naamlik Eurasië, Afrika en Suid-Amerika, en meer as 40% van die wêreldbevolking.
"In die volgende jaar (2023) sal Suid-Afrika voorsitterskap van Brics bekom. Ons is oortuig dat die herdenking XV Brics-beraad en ander geleenthede binne Brics baie suksesvol sal wees."
Die eerste Rusland-Afrika-beraad is in 2019 in Sotsji gehou. "Ons is verheug dat ons Suid-Afrikaanse vriende belangstelling getoon het in en dié inisiatief ondersteun het. Die president van Suid-Afrika, Cyril Ramaphosa, het die beraad bygewoon en gesprekke gevoer met die Russiese president Wladimir Poetin. Ons beskou dié beraad as 'n platform om 'n nuwe blaadjie om te blaai in Rusland se betrekkinge met die Afrika-kontinent. Ons is vol vertroue dat ons saam met Suid-Afrika, en ander Afrikalande, dié bladsy in die geskiedenis absoluut wonderlik kan maak. Ons in Rusland is verbind om daardie doelwit te bereik met die tweede Rusland-Afrika-beraad wat vir 2022 geskeduleer is.
"Ons wil ons Suid-Afrikaanse vriende weereens gelukwens met die 30ste herdenking van diplomatieke betrekkinge tussen Rusland en Suid-Afrika. Ons wens vir julle vrede, geluk en voorspoed toe. Met 'n ryk geskiedenis van bilaterale bande wat ons reeds het, is ons gereed om dié nalatenskap verder uit te brei, en nuwe maniere en gebiede van samewerking te vind tot voordeel van ons twee lande. Laat die 30ste herdenking nuwe krag wees vir ons betrekkinge."
Die verklaring maak geen melding van die onlangse aanvalle wat Rusland teen Oekraïne geloods het nie.
Daar is ook nie enige melding van die Suid-Afrikaanse departement van internasionale betrekkinge en samewerking (Dirco) se versoek dat Rusland sy magte onmiddellik uit Oekraïne moet onttrek in ooreenstemming met die VN se handves nie. Dié departement – onder leiding van min. Naledi Pandor – se verklaring het pres. Cyril Ramaphosa en die ANC glo briesend gehad en daar word sedertdien oënskynlik geskarrel om Suid-Afrika se verhouding met Rusland weer te herstel.
Reeds minstens 500 000 vlugtelinge uit Oekraïne
Onwettige instruksies kan tenders tot stilstand dwing
Tweegatjakkels!! Nie inmeng in ander se huishoudelike sake nie!! Wat doen julle nou in Oekraïne?? En hoeveel onse het jy in jou pond? Ek is baie beslis nie een van hulle nie!! En julle bly maar nog steeds die rooi gevaar!!!
Vriendskap met die wêreld is vyandskap met GOD…
Rusland beskerm basies 2 etnies Russiese "volkstate" in die Ukraine. Die ANC sê niks. Die ANC is ook ten gunste van 'n eie staat vir die Palestyne. Die ANC is ook groot vriende met China, wat 'n groot mate van selfregering en outonomie aan Hong Kong en Macao gee. . NET 'n volkstaat vir Afrikaners/wit mense in SA is blykbaar verkeerd. Hoe dan nou? Dis mos dubbele standaarde
Ek lees die berig as volg, "anc onthou julle ons het julle gehelp, so nou is dit tyd om reg te staan as ons as rusland die gunste wil begin inroep"… En natuurlik word alle hoeke gedek van die verhouding
Hoeveel mense het aan die hand van die "Apartheidsregering" gesterf? En hoeveel miljoene mense het aan die hand van Russiese kommunisme gesterf? En huidiglik val kommunistiese Rusland soewereine Oekraïne wat die demokratiese pad wil stap, aan onder die vaendel van vele groot leuens! Waarom het ons die "Koue Oorlog" in die 20ste eeu gehad? Omrede Rusland het ten doel gehad die uitbreiding van kommunisme wêreldwyd. Vandaar hul steun aan die SA Kommmunistiese Party. Die ANC was bloot 'n meevallertjie. En so figureer kommunisme in SA onder die rookskerm van sosialisme. Wie regeer regtig in SA? Die ANC? Regtig? Die klein… Lees meer »